FI Euroopan unionin virallinen lehti CE 88/569

(2004/C 88 E/0580)

KIRJALLINEN KYSYMYS E-1097/04

esittäjä(t): Adriana Poli Bortone (UEN) komissiolle

(13. huhtikuuta 2004)

Aihe: Asetus (EY) N:o 2331/2003

Asetuksen (EY) N:o 2331/2003 (1) tultua voimaan 23. joulukuuta 2003 tietyt maat, Argentiina ja Intia mukaan lukien, otettiin edunsaajamaina uudelleen mukaan yhteisön yleiseen tullietuusjärjestelmään vuosiksi 2002—2004 ja 1. tammikuuta 2005 alkaen ne saavat Euroopan unionin tuontitulleja koskevia alennuksia valmiille, muokatulle nahalle.

— Edellä mainitut maat saavat todettujen dumppauskäytäntöjen kautta huomattavaa kilpailuetua, joka koituu vahingoksi Italian parkitusteollisuudelle.

— On todettava, ettei käytössä ole vastavuoroisia ja yhtäläisiä markkinaehtoja kauppapolitiikan toimien osalta, sillä Intia ja Argentiina asettavat huomattavia tulleihin perustuvia ja muihin kuin tulleihin perustuvia kaupan esteitä omalle raaka-aineiden viennille ja lopputuotteiden tuonnille.

— Italialaiset yritykset ovat erityisissä vaikeuksissa ja ne kärsivät kysynnän heikkenemisestä sekä euron ja dollarin välisestä epäsuotuisasta kurssikehityksestä.

Tiedustelen komissiolta, pitääkö se aiheellisena tarkistaa asetusta (EY) N:o 2331/2003?

Pascal Lamyn komission puolesta antama vastaus

(30. huhtikuuta 2004)

Komission asetus (EY) N:o 2331/2003, joka annettiin 23. joulukuuta 2003, hyväksyttiin neuvoston asetuksen (EY) N:o 2501/2001 12 artiklan mukaisesti. Asetuksella muutetaan yleisen tullietuusjärjestelmän soveltamista kehitysmaiden hyväksi. Komissio hyväksyi asetuksen N:o 2331/2003 neuvoston asettaman oikeudellisen kehyksen ja siitä johtuvien velvoitteiden mukaisesti.

Monivuotista tullietuusjärjestelmää koskevissa säädöksissä määrätään, että komissio tarkistaa etuusjärjestelmän soveltamisalaa vuosittain. Vuotta 2005 koskeva tarkistus tehtiin asetuksella N:o 2331/2003. Yleisellä tullietuusjärjestelmällä taataan tuotteiden rajoitettu tarjonta. On siis syytä varmistua siitä, että tullietuusjärjestelmää sovelletaan sellaisiin maihin ja tuotteisiin, joille siitä on todellista hyötyä. Edellä mainitussa 12 artiklassa määrätäänkin mekanismista, jonka avulla etuuksia lisätään ja vähennetään asteittain. Mekanismin avulla etuudet voidaan poistaa sellaisilta mailta/tuotteilta, joiden kilpailukyky kansainvälisillä markkinoilla on vakaa, tai palauttaa ne sellaisille maille/tuotteille, joilta etuudet on aiemmin edellä mainitusta syystä poistettu, mutta jotka sittemmin ovat menettäneet kilpailukykyään.

Kyseessä on siis ei-poliittinen, puhtaasti taloudellinen toimenpide. Puolueettomina valintaperusteina käytetään siis edellä mainitussa 12 artiklassa (sellaisena kuin se on muutettuna 15 päivänä joulukuuta 2003 annetun neuvoston asetuksen (EY) N:o 2211/2003 (2) 1 artiklalla) ilmoitettuja perusteita. Kyseisiä Intiasta ja Argentiinasta tuotavia tuotteita koskeva tullietuusjärjestelmä palautetaan vuonna 2005 näiden puolueettomien perusteiden perusteella.

Kaupan suojakeinojen avulla torjutaan polkumyyntiä, mikäli tarvittavat ehdot täyttyvät. Tulleihin perustuvia ja muihin kuin tulleihin perustuvia viennin esteitä koskevat kysymykset ovat eräs komission ensisijaisista aihealueista sekä Dohan kehitysohjelman puitteissa järjestettävissä neuvotteluissa että kahdenkeskisissä neuvotteluissa.

Uusi yleinen tullietuusjärjestelmä hyväksytään 1. päivään tammikuuta 2006 mennessä eri osapuolten kuulemisen jälkeen. Komissio kehottaa arvoisaa jäsentä kannustamaan muun muassa teollisuusjärjestöjä osallistumaan aktiivisesti näihin kuulemistilaisuuksiin.

(1) EUVL L 346, 31.12.2003, s. 3.

(2) EUVL L 332, 19.12.2003.